《登五莲山望海峰》
清代·窦光鼐

诸峰皆崭绝，东峰独可上。朝来缘翠微，振衣披榛莽。

到顶得石棚，小住骋遐赏。东南指沧澥，一气接沆漭。

初晖散余霞，云外浮晃朗。想见至人心，天渊与浩广。

世路隘蜗角，蛮触各争长。而我于其间，委怀任俯仰。

每虑尤悔集，有如鸟避网。适来豁达眸，胸尘一涤荡。

即此得玄珠，无劳问象罔。

作者简介：窦光鼐（1720～1795）清代官员、学者。字元调（一说符调），号东皋，山东省诸城市舜王街道西郭家埠村人。乾隆七年进士，授编修，官至左都御史、上书房总师傅。历督学政，所得士位至公卿者众。窦氏立朝五十年，风节挺劲，无所阿附，清高宗深器重之。诗文宗韩杜，制义则自成一家，著有《省吾斋诗文集》。